b'\n_START_ARTICLE_\nAtrebati\n_START_PARAGRAPH_\nAtrebati (latinsko Atrebates, edn. Atrebas), belgijsko pleme, ki je pred rimsko okupacijo prebivalo v Galiji in Veliki Britaniji.\n_START_SECTION_\nIme\n_START_PARAGRAPH_\nNjihovo ime je sorodno s staroirsko besedo aittrebaid, ki pomeni prebivalca. Naziv Atrebates izhaja iz prakeltskega *ad-treb-a-t-es - prebivalci. Keltski koren besede je treb- - zgradba, ki je primerljiv s staroirskim treg \xe2\x80\x93 zgradba, farma, vali\xc5\xbeanskim tref \xe2\x80\x93 mesto, srednje bretonskim treff \xe2\x80\x93 mesto in provansalskim trevar \xe2\x80\x93 \xc5\xbeiveti v hi\xc5\xa1i ali vasi. Edith Wightman domneva, da je njihovo ime pomenilo "ljudstvo iz notranjosti (celine)"  za razliko Morinov \xe2\x80\x93 "ljudstvo z morja".\n_START_SECTION_\nAtrebati v Galiji\n_START_PARAGRAPH_\nGalski Atrebati so \xc5\xbeiveli v sedanjem Artoisu v severni Franciji ali v njegovi okolici. Njihova prestolnica Nemetocenna, kasneje preimenovana v Nemetacum ali Nemetacon, je sedanji Arras v departmaju Pas-de-Calais. Sedanji krajevni imeni Arras in Artois sta rezultat razli\xc4\x8dnih fometi\xc4\x8dnih evolucij imena Atrebatov._NEWLINE_Leta 57 pr. n. \xc5\xa1t. so bili del belgijske alianse, ki je nastala kot odgovor na Cezarjevo osvajanje Galije. V zavezni\xc5\xa1ko vojsko so prispevali 15.000 mo\xc5\xbe. Cezar je nanjo gledal kot na gro\xc5\xbenjo Rimskemu cesarstvu in jih je napadel. Vojna se je zaradi bolj\xc5\xa1ega polo\xc5\xbeaja Belgov kon\xc4\x8dala brez zmage. Ker Belgi v prihodnosti niso pri\xc4\x8dakovali nobene ve\xc4\x8dje bitke, so zvezo razpustili in se dogovorili, da se bodo ponovno zbrali, \xc4\x8de bo Cezar napadel katerokoli pleme.  Cezar je kasneje napadel ve\xc4\x8d plemen in jih podjarmil._NEWLINE_Atrebati so se zatem zdru\xc5\xbeili z Nervijci in Viromanduji in napadli Cezarja in bili v bitki pri Sabisu pora\xc5\xbeeni. Cezar je po zmagi za njihovega kralja imenoval Komija, ki se je pridru\xc5\xbeil Cezarju v invazijah na Britanijo leta 55 in 54 pr. n. \xc5\xa1t. in se z britskim poglavarjem Kasivelaunom pogajal o vdaji. V zameno za svojo zvestobo je dobil oblast tudi nad Morini. Komij se je  kasneje obrnil proti Rimljanom in se pridru\xc5\xbeil Vercingetoriksovemu uporu leta 52 pr. n. \xc5\xa1t.. Po njegovem porazu med obleganjem Alezije se je Komij \xc5\xa1e naprej spopadal z Rimljani, sklenil mir z Markom Antonijem in nazadnje s skupino prista\xc5\xa1el pobegnil v Britanijo. Vse ka\xc5\xbee, da je v Galiji obdr\xc5\xbeal nekaj svojega vpliva, saj so se tam na\xc5\xa1li njegovi kasnej\xc5\xa1i kovanci, na katerih sta poleg njegovega imena  tudi imeni Germana in Karzicija, ki bi lahko bila njegova sinova ali regenta._NEWLINE_Ptolemaj v svoji Zgodovini, ki je bila napisana v 2. stoletju, omenja, da so Atrebati \xc5\xbeiveli obali Belgijske Galije blizu reke Sequane (Sene) in da se njihovo mesto imenuje Metacum.\n_START_SECTION_\nAtrebati v Britaniji\n_START_PARAGRAPH_\nKomij se je v Britaniji kmalu razglasil za kralja britanskih Atrebatov in morda ustanovil svoje kraljestvo. Njegovo ozemlje je obsegalo sedanji Hampshire, zahodni Sussex in Surrey. Prestolnica kraljestva je bila Calleva Atrebatum, sedanji Silchester. Na severu je mejilo na Dobune in Katuvelaune, na vzhodu na Regnenze in na jugu na Belge._NEWLINE_Naselitev Atrebatov v Britaniji ni bila masovna selitev prebivalstva. Arheolog Barry Cunliffe meni, da je bila verjetno sestavljena iz niza selitev plemen, ki so imela morda nek skupen belgijski povezovalni element. Mo\xc5\xbeno je tudi, da se je naziv Atrebati, tako kot nazivi  mnogo drugih plemen v tistem obdobju, nana\xc5\xa1al samo na vladarsko hi\xc5\xa1o ali dinastijo in ne na celotno etni\xc4\x8dno skupino. Komij in njegovi prista\xc5\xa1i so po prihodu v Britanijo uveljavili svojo oblast verjetno samo na manj\xc5\xa1em ozemlju in jo nato raz\xc5\xa1irili tako dale\xc4\x8d, da je nastala nekak\xc5\xa1na pradr\xc5\xbeava. Med Cezarjevo prvo invazijo na Britanijo leta 55 pr. n. \xc5\xa1t., v kateri je morala rimska konjenica zaradi slabega vremena ostati na celini, je dal Komij Rimljanom na razpolago manj\xc5\xa1o konjeni\xc5\xa1ko enoto svojih podlo\xc5\xbenikov, kar ka\xc5\xbee, da je imel  \xc5\xbee takrat v Britaniji svoje zveze. Atrebati so po invaziji dobili polo\xc5\xbeaj od Rima odvisnega kraljestva._NEWLINE_Kovanci s Komijevim imenom so se kovali v Callevi pribli\xc5\xbeno od leta 30 pr. n. \xc5\xa1t. do 20 pr. n. \xc5\xa1t.. Na nekaterih je napis  COM COMMIOS, katerega nekateri tolma\xc4\x8dijo kot Komij, sin Komija, drugi pa trdijo, da gre za dva kralja, o\xc4\x8deta in sina, z enakim imenom. _NEWLINE_Trije kasnej\xc5\xa1i kralji britanskih Atrebatov, Tinkomar, Epil in Verika, so se na svojih kovancih razgla\xc5\xa1ali za Komijeve sinove. Tinkomar je vladal skupaj s svojim o\xc4\x8detom pribli\xc5\xbeno od leta 25 pr. n. \xc5\xa1t. do Komijeve smrti leta 20 pr. n. \xc5\xa1t.. Po njegovi smrti je iz Calleva vladal samo severnemu delu kraljestva, medtem ko je Epil iz Noviomaga (Chichester) vladal ju\xc5\xbenemu delu. Numizmati\xc4\x8dni in drugi arheolo\xc5\xa1ki dokazi ka\xc5\xbeejo, da je bil Tinkomar bolj prorimsko usmerjen kot njegov o\xc4\x8de. John Creighton iz njegovih podob na kovancih sklepa, da je bil kot obses, se pravi diplomatski talec, ki so ga odpeljali v Rim in ga tam vzgojili v rimskem duhu._NEWLINE_Res gestae Divi Augusti omenjajo dva britanska kralja, ki sta bila Avgustu verjetno okoli leta 7 predstavljena kot poni\xc5\xbena prosilca. Odlomek z opisom dogodka je po\xc5\xa1kodovan, vendar se iz njega da razbrati, da je bil eden od njih verjetno Tinkomar, drugi pa Dubnovelan iz plemena Trinovantov ali Kantiakov. Izgleda, da je Tinkomarja njegov brat Epil izgnal, ker se od takrat na Epilovi kovanci pojavlja napis rex (kralj), kar ka\xc5\xbee, da so ga Rimljani priznali za kralja._NEWLINE_Epila je okoli leta 15 nasledil Verika. Na njegovo kraljestvo so mo\xc4\x8dno pritiskali Katuvelauni kralja Kunobelina in Calleva je okoli leta 25 pri\xc5\xa1la pod oblast Kunobelinovega brata Epatika. Verika je po Epatikovi smrti okoli leta 35 pridobil nazaj nekaj ozemlja, dokler ni Kunobelinov sin Karatak v zgodnjih 40. letih podjarmil Atrebatov. Verika je pobegnil v Rim in dal novemu cesarju Klavdiju izgovor za napad na Britanijo. _NEWLINE_Po rimski osvojitvi Britanije je bil del atrebatskega ozemlja organiziran kot prorimsko kraljestvo Regnenzov s kraljem Tiberijem Klavdijem Kogidubnom, ki bi lahko bil Verikov sin. Kraljestvo je bilo kasneje organizirano kot civitates, se pravi upravno okro\xc5\xbeje znotraj rimske province, v katero so bili zajeti Atrebati, Regnenzi in morda Belgi.'